钦定古今图书集成/明伦汇编/闺媛典/第112卷 > 皇清十八 > 黄嘉文妻蔡氏
## 钦定古今图书集成/明伦汇编/闺媛典/第112卷 > 皇清十八 > 黄嘉文妻蔡氏

按《临海县志》：蔡氏名慧奴，黄岩人，蔡础之女，黄嘉文妻。美姿容，知书史。生一女一子俱幼。康熙甲寅，耿精忠叛于闽，陷黄岩，围台郡，军于城之南。定海将军固山贝子统大兵驻郡城，阻江而陈。明年乙卯秋，贝子潜遣师自黄之西茅坪、凉棚、半山岭而进，截贼之后，贼遁。凡大兵所过诸乡，咸以其民附贼，悉俘焉。慧奴” 并女子为驻防杭州满帅所获。帅年迈，有子未婚，瞰慧奴端庄秀丽，冀配为子媳，善待之。越月，遣卒赴杭，迎其子至台成礼。其子将至，时九月望前一日，帅语慧奴曰：“翼日是汝团圆日，汝知之乎？” 慧奴初不解，徐惊曰：“得毋将迫我乎？” 既而帅子至，慧奴觉夜半，私谓其女曰：“吾忍死须臾，为汝故也。今不能为汝计矣。弟尚幼，汝善抚之。” 言毕，遂窃帅壁间所挂佩刀，自刎而死。帅觉大怒，既悔且愧，投其尸于江，系其女子，归于杭州。满城中江通大海，茫茫巨浸，一瞬千里。嘉文痛妻尸不可得，宛转匍匐而至于杭。家贫，赤手，子女无从得赎。帅恨其母之不谐厥愿，故高索值见嘉文操戈以逐之，流离冻馁，无所居止。“《武林好义者》一时闻

风悼叹，为之僦庐以处，给以衣食资斧。未旬日，得八十金，群相率赴满城，赎其子女付嘉文以归。是夕，慧奴父蔡础梦其女告曰：“翼日当收我于海滨某村桑阴下，幸无后期。” 次日，础如言，至其处，忽见飓风大作，海潮涌起，慧奴尸随波而至，颜色如生。县令奇之，赠棺殓以葬黄氏祖茔之侧。越数日，其夫偕儿女俱至。慧奴死于九月之望，及是盖三阅月矣。